প্রধানমন্ত্রীরদপ্তর
ভুটানে দ্বিতীয় পর্যায়ের রুপে কার্ডের ভার্চ্যুয়াল উদ্বোধন উপলক্ষে প্রধানমন্ত্রীর বিবৃতি
নয়াদিল্লি, ২০ নভেম্বর, ২০২০
মহামান্যবর ল্যোনছেন ডক্টর লোটে শেরিং,
এই অনুষ্ঠানের সঙ্গে যুক্ত ভুটান এবং ভারতের সমস্ত বিশিষ্ট অতিথিগণ,
নমস্কার!
সমস্ত ভারতবাসীর মতো আমার মনেও ভুটানের জন্য বিশেষ ভালোবাসা এবং বন্ধুত্বের মনোভাব রয়েছে। আর সেজন্য যখনই আপনার সঙ্গে দেখা হয় একটা বিশেষ আপনত্বের অনুভব টের পাই।
ভারত এবং ভুটানের বিশিষ্ট সম্পর্ক, আমাদের বিশেষ বন্ধুত্ব শুধুই উভয় রাষ্ট্রের জন্য অমূল্য নয়, গোটা বিশ্বের জন্য এটি একটি অতুলনীয় উদাহরণও।
গত বছর আমার ভুটান যাত্রা অনেক স্মৃতিমেদুর। এক প্রকার বলতে গেলে, সেই সফরের প্রতিটি মিনিট কোনও না কোনও নতুন ঘটনা, নতুন উৎসাহ, নতুন উদ্দীপনায় এতটাই পরিপূর্ণ ছিল যে সেই সফরটি আমার স্মৃতির মণিকোঠায় উজ্জ্বল হয়ে রয়েছে। আমরা পারস্পরিক সহযোগিতার ক্ষেত্রে ডিজিটাল, মহাকাশ এবং নতুন নতুন অত্যাধুনিক প্রযুক্তির নতুন নতুন ক্ষেত্রগুলিকে সামিল করার গুরুত্বপূর্ণ উদ্যোগ নিয়েছিলাম।
একবিংশ শতাব্দীতে উভয় দেশের মধ্যে বিশেষ করে, আমাদের নবীন প্রজন্মের জন্য এই উদ্যোগ যোগাযোগের নতুন সূত্র হিসেবে গুরুত্বপূর্ণ ভূমিকা পালন করবে। আমার ভুটান সফরের সময়েই আমরা উভয় দেশের মধ্যে রুপে কার্ড প্রকল্পের প্রথম দফার শুভ সূচনা করেছিলাম।
এর ফলে, ভারতীয় নাগরিকদের ভারতীয় ব্যাঙ্কগুলির মাধ্যমে জারি করা কার্ডগুলি দিয়ে ভুটানেও আর্থিক লেনদেন করার সুবিধা চালু হয়েছিল। আমি একথা জেনে অত্যন্ত আনন্দিত হয়েছি যে ভুটানে এখনও পর্যন্ত ১১ হাজার সফল রুপে লেনদেন সম্পন্ন হয়েছে। কোভিড মহামারী মাঝখানে না এলে এই লেনদেনের পরিসংখ্যান নিশ্চিতভাবেই অন্যরকম হতো, এর থেকে অনেক বেশি লেনদেন হতো।
আজ আমরা এই উচ্চাকাঙ্ক্ষী প্রকল্পের দ্বিতীয় ধাপ শুরু করছি। আর এর পাশাপাশি, আমরা রুপে নেটওয়ার্কে ভুটানকে একটি সর্বসময়ের অংশীদার হিসেবে পেয়ে আনন্দিত। আপনাদের স্বাগত জানাই। এই সাফল্যের জন্য যে ভুটানি এবং ভারতীয় আধিকারিকরা অক্লান্ত পরিশ্রম করেছেন, আমি তাঁদের সবাইকে অনেক অনেক অভিনন্দন জানাই।
আজকের পর ভুটান ন্যাশনাল ব্যাঙ্ক দ্বারা জারি করা রুপে কার্ডধারকরা ভারতে ১ লক্ষেরও বেশি এটিএম এবং ২০ লক্ষেরও বেশি 'পয়েন্টস অফ সেল'  টার্মিনালের পরিষেবা ব্যবহার করতে পারবেন। আমার দৃঢ় বিশ্বাস, এর মাধ্যমে ভুটানের পর্যটক ও ভারতে শিক্ষা, স্বাস্থ্য এবং তীর্থযাত্রায় যাঁরা আসবেন, তাঁদের অনেক সুবিধা হবে।
এর মাধ্যমে ভুটানে ডিজিটাল লেনদেন বৃদ্ধির ক্ষেত্রে অনেক সুবিধা হবে। বিগত কয়েক বছরে ভারতে ডিজিটাল লেনদেন উল্লেখযোগ্যভাবে বৃদ্ধি পাওয়ায় কোটি কোটি মানুষের জীবনে পরিবর্তন এসেছে।
মহামান্যবর,
বন্ধুগণ,
মহাকাশ ক্ষেত্রে উভয় দেশের মধ্যে যোগাযোগ ব্যবস্থাকে শক্তিশালী করার জন্য একটি অত্যন্ত গুরুত্বপূর্ণ পদক্ষেপ নেওয়া হয়েছে। ভারত সর্বদাই উন্নয়নের উদ্দেশ্য নিয়ে মহাকাশ প্রযুক্তিকে ব্যবহার করেছে। আমাদের বন্ধু দেশ ভুটানও আমাদের এই উদ্দেশ্যে আমাদের সঙ্গে মিলিতভাবে কাজ করে চলেছে।
গত বছর আমি ভুটানে সাউথ এশিয়া স্যাটেলাইট ব্যবহারের জন্য গ্রাউন্ড আর্থ স্টেশনের উদ্বোধন করেছিলাম। আমি অত্যন্ত আনন্দিত যে এই স্টেশনের সাহায্যে ভুটান ব্রডকাস্টিং এবং বিপর্যয় ব্যবস্থাপনার জন্য সাউথ এশিয়া স্যাটেলাইটিকে আরও কার্যকরীভাবে ব্যবহার করতে পারছে।
গতকাল আমরা বহির্মহাকাশের শান্তিপূর্ণ ব্যবহারের ক্ষেত্রে সহযোগ বৃদ্ধির উদ্দেশ্যে একটি ফ্রেমওয়ার্ক দলিলে স্বাক্ষর করেছি। এর ফলে, উভয় দেশের বিভিন্ন সংস্থার মধ্যে সহযোগিতার পথ অনেক প্রশস্ত হবে।
ভারত সম্প্রতি নিজের মহাকাশ ক্ষেত্রটিকে বেসরকারি বিনিয়োগের জন্য উন্মুক্ত করেছে। অনেক বড় সংস্কার করা হয়েছে। এর ফলে, 'ক্যাপাসিটি', উদ্ভাবন এবং দক্ষতা উন্নয়নকে উৎসাহ জোগানো সম্ভব হচ্ছে।
আমি অত্যন্ত আনন্দিত যে আগামী বছর ইসরো ভুটানের মহাকাশযানকে মহাকাশে পাঠানোর কাজ দ্রুতগতিতে এগিয়ে নিয়ে চলেছে।
সেজন্য ভুটানের চারজন অত্যন্ত মেধাবী মহাকাশ প্রযুক্তিবিদ এই ডিসেম্বরে ইসরোতে আসবেন। আমি এই চারজন নবীন মহাকাশ প্রযুক্তিবিদকে অনেক অনেক শুভেচ্ছা জানাই। আমি জানি, মহামান্যবর ভুটান নরেশ তাঁর দেশের উন্নয়নের জন্য মহাকাশ প্রযুক্তির ব্যবহার বৃদ্ধির ইচ্ছা প্রকাশ করেছেন। তিনি এই প্রকল্পকে অনেক উৎসাহ দিচ্ছেন কারণ, তিনি একজন দূরদৃষ্টিসম্পন্ন মানুষ।
তাঁর এই দূরদৃষ্টিকে বাস্তবায়িত করতে ভারত নিজের অভিজ্ঞতা এবং সমস্ত অত্যাধুনিক পরিষেবা ভুটানকে ব্যবহার করতে দিতে প্রস্তুত থাকবেন। সেজন্য ভুটানে একটি ‘আইসিটি এনাবেল্ড’ জ্ঞান-ভিত্তিক সমাজ গড়ে তোলার উদ্দেশ্যকেও আমরা সমর্থন করি। আমি ভুটানের জন্য থার্ড ইন্টারন্যাশনাল ইন্টারনেট গেটওয়ে চালু করতে বিএসএনএল-এর সঙ্গে চুক্তিকে আন্তরিকভাবে স্বাগত জানাই।
মহামান্যবর,
বন্ধুগণ,
এমনিতে আমি যদি এই খুশির দিনটিতে আপনাদের কাছে ব্যক্তিগতভাবে পৌঁছে গিয়ে আপনাদের পাশে দাঁড়িয়ে, কাঁধে কাঁধ মিলিয়ে এই অনুষ্ঠানটি উপভোগ করতে পারতাম, তাহলে খুব ভালো হত। কিন্তু করোনার ফলে সেটা সম্ভব হয়নি।
কিন্তু অন্যদিক থেকে দেখলে প্রযুক্তির মাধ্যমে আমরা যেভাবে এই অনুষ্ঠানে মিলিত হচ্ছি তা অত্যন্ত আনন্দের বিষয়। কারণ আমরা প্রযুক্তির সাহায্যেই এই উৎসব পালন করছি।
ভুটানের জনগণ এবং সরকার কোভিডের সঙ্কট প্রতিরোধে যে ধৈর্য্য এবং অনুশাসন দেখিয়েছেন, তাকে আমি অনেক অনেক অভিনন্দন জানাই। আর আপনাদের সবার সুস্বাস্থ্য এবং সাফল্য কামনা করি, এই শুভকামনা আমার পক্ষ থেকে এবং ১৩০ কোটি ভারতবাসীর পক্ষ থেকে। আপনাদের দেশের প্রত্যেক নাগরিকের উন্নত স্বাস্থ্য এবং সাফল্য কামনা করি।
আমি আপনাদের আশ্বস্ত করতে চাই, এই কঠিন সময়ে আমরা ভুটানের পাশে আছি আর আপনাদের প্রয়োজনগুলি সর্বদাই আমাদের জন্য সর্বোচ্চ অগ্রাধিকার পাবে।
আপনাদের সবাইকে আরেকবার অনেক অনেক ধন্যবাদ। রাজ পরিবারের প্রত্যেক সদস্যের উন্নত স্বাস্থ্য কামনা করি।
তাশী দেলক!